CELEX: 32006D0802
Language: hu
Date: 2006-11-23 00:00:00
Title: 2006/802/EK: A Bizottság határozata ( 2006. november 23. ) a Romániában a vaddisznók klasszikus sertéspestisének felszámolására, valamint e vaddisznók és a gazdaságokban tartott sertések klasszikus sertéspestis elleni sürgősségi vakcinázására irányuló terv jóváhagyásáról (az értesítés a C(2006) 5426. számú dokumentummal történt)   (EGT vonatkozású szöveg)

25.11.2006   
            
            
               HU
            
            
               Az Európai Unió Hivatalos Lapja
            
            
               L 329/34
            
         
      A BIZOTTSÁG HATÁROZATA
   
   (2006. november 23.)
   a Romániában a vaddisznók klasszikus sertéspestisének felszámolására, valamint e vaddisznók és a gazdaságokban tartott sertések klasszikus sertéspestis elleni sürgősségi vakcinázására irányuló terv jóváhagyásáról
   (az értesítés a C(2006) 5426. számú dokumentummal történt)
   (EGT vonatkozású szöveg)
   (2006/802/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel Bulgária és Románia csatlakozási szerződésére és különösen annak 4. cikke (3) bekezdésére,
   tekintettel Bulgária és Románia csatlakozási okmányára és különösen annak 42. cikkére,
   tekintettel a klasszikus sertéspestis ellenőrzésére vonatkozó közösségi intézkedésekről szóló, 2001. október 23-i 2001/89/EK tanácsi irányelvre (1) és különösen annak 16. cikke (1) bekezdésének második albekezdésére, 19. cikke (3) bekezdésének második albekezdésére és 20. cikke (2) bekezdésének negyedik albekezdésére,
   mivel:
   
               (1)
            
            
               A 2001/89/EK irányelv bevezeti a klasszikus sertéspestis elleni védekezésre irányuló minimum közösségi intézkedéseket. Ezen intézkedések között szerepel az a rendelkezés, hogy a tagállamok a klasszikus sertéspestis elsődleges előfordulásának vaddisznókban történő megállapítása után benyújtják a Bizottságnak az e betegség felszámolására tett intézkedések írásos tervét. E rendelkezések a vaddisznók és a gazdaságokban tartott sertések sürgősségi vakcinázását is előírják.
            
         
               (2)
            
            
               2006-ban Romániában a klasszikus sertéspestis megjelent a vaddisznókban és a sertésgazdaságokban tartott sertésekben.
            
         
               (3)
            
            
               Románia csatlakozására tekintettel az említett országban a klasszikus sertéspestis helyzetére vonatkozó intézkedéseket közösségi szinten kell megállapítani.
            
         
               (4)
            
            
               Románia a klasszikus sertéspestis felmérésére és ellenőrzésére programot vezetett be az ország egész területén. Ez a program jelenleg is folyamatban van.
            
         
               (5)
            
            
               Románia emellett 2006. szeptember 27-én a Bizottsághoz jóváhagyásra benyújtotta a Románia egész területén a vaddisznók klasszikus sertéspestisének felszámolására, valamint e vaddisznók és a gazdaságokban tartott sertések klasszikus sertéspestis elleni sürgősségi vakcinázására irányuló tervet.
            
         
               (6)
            
            
               Emellett 2006. szeptember 27-én Románia benyújtotta a Bizottságnak a vaddisznók klasszikus sertéspestisének felszámolására, a nagy sertésgazdaságokban tartott sertések marker vakcinázásának sürgősségi vakcinázására, valamint a kisebb sertésgazdaságokban tartott sertések élő, attenuált vakcinázásának sürgősségi vakcinázására irányuló tervet.
            
         
               (7)
            
            
               A Románia által benyújtott terveket a Bizottság megvizsgálta, és megállapította, hogy azok összhangban állnak a 2001/89/EK irányelvvel.
            
         
               (8)
            
            
               Állat-egészségügyi okokból Romániának biztosítania kell az említett intézkedések hatékony végrehajtását, különösen azáltal, hogy – amint arról a 2006. szeptember 27-én benyújtott tervek rendelkeznek – teljeskörűen működő nemzeti és helyi járványvédelmi központokat hoz létre.
            
         
               (9)
            
            
               A klasszikus sertéspestisnek Románia területén jellemző endémikus megjelenése miatt a Bizottság elfogadta a romániai klasszikus sertéspestissel kapcsolatos átmeneti állat-egészségügyi ellenőrző intézkedésekről szóló, 2006. november 14-i 2006/779/EK bizottsági határozatot (2), amelyet Bulgária és Románia csatlakozási szerződése hatálybalépésének időpontjától kell alkalmazni.
            
         
               (10)
            
            
               A 2006/779/EK határozatban megállapított intézkedések többek között tiltják a sertéshús, a sertéshúsból készült termékek, valamint a sertéshúst tartalmazó termékek és készítmények Romániából a többi tagországba való szállítását. Ebből a célból az említett húst és az említett termékeket különleges bélyegzővel kell megjelölni. Ebből következően helyénvaló, hogy a sürgősségi vakcinázás alkalmával beoltott sertésekből származó friss húst e határozattal összhangban ugyanezzel a jelöléssel kell ellátni, és hogy rendelkezéseket kell megállapítani e hús piaci forgalmazására vonatkozóan.
            
         
               (11)
            
            
               Románia csatlakozására tekintettel az e határozatban előírt intézkedéseket a csatlakozás időpontjától számított kilenc hónapig alkalmazandó átmeneti intézkedésekként kell jóváhagyni.
            
         
               (12)
            
            
               Az e határozatban előírt intézkedések összhangban állnak az Élelmiszerlánc- és Állat-egészségügyi Állandó Bizottság véleményével,
            
         ELFOGADTA EZT A HATÁROZATOT:
   1. cikk
   A klasszikus sertéspestisnek a vaddisznókban való felszámolására irányuló terv
   A Románia által 2006. szeptember 27-én a Bizottságnak benyújtott, a klasszikus sertéspestisnek a vaddisznókban való felszámolására irányuló tervet a melléklet 1. pontjában meghatározott területre vonatkozóan jóváhagyták.
   2. cikk
   A vaddisznók klasszikus sertéspestis elleni sürgősségi vakcinázására irányuló terv
   A Románia által 2006. szeptember 27-én a Bizottságnak benyújtott, a vaddisznók klasszikus sertéspestis elleni sürgősségi vakcinázására irányuló tervet a melléklet 2. pontjában meghatározott területre vonatkozóan jóváhagyták.
   3. cikk
   A sertésgazdaságokban tartott sertések klasszikus sertéspestis ellen marker vakcinával történő sürgősségi vakcinázására irányuló terv
   A Románia által 2006. szeptember 27-én a Bizottságnak benyújtott, a sertésgazdaságokban tartott sertések klasszikus sertéspestis ellen marker vakcinával történő sürgősségi vakcinázására irányuló tervet a melléklet 3. pontjában meghatározott területre vonatkozóan jóváhagyták.
   4. cikk
   A sertésgazdaságokban tartott sertések klasszikus sertéspestis ellen élő, attenuált konvencionális vakcinával történő sürgősségi vakcinázására irányuló terv
   A Románia által 2006. szeptember 27-én a Bizottságnak benyújtott, a sertésgazdaságokban tartott sertések klasszikus sertéspestis ellen élő, attenuált konvencionális vakcinával történő sürgősségi vakcinázására irányuló tervet a melléklet 4. pontjában meghatározott területre vonatkozóan jóváhagyták.
   5. cikk
   Románia sertéshússal kapcsolatos kötelezettségei
   Romániának biztosítania kell:
   
               a)
            
            
               hogy a 3. cikk értelmében marker vakcinával beoltott sertésekből származó sertéshúst kizárólag a nemzeti piacon forgalmazzák, más tagállamokba nem szállítható;
            
         
               b)
            
            
               hogy az e határozat 3. és 4. cikkével összhangban vakcinázott sertésekből származó húst különleges egészségügyi vagy azonosító jelzéssel látják el, amely nem összetéveszthető a 2006/779/EK határozat 4. cikkében említett közösségi bélyegzővel;
            
         
               c)
            
            
               hogy a 4. cikkel összhangban élő, attenuált konvencionális vakcinával beoltott sertésekből származó húst magánjellegű, otthoni fogyasztásra szállítják, vagy a termelő kis mennyiségekben közvetlenül a végső felhasználó vagy az ugyanazon térségben található helyi piac számára szállítja, és nem szállítják más tagállamoknak.
            
         6. cikk
   Románia tájékoztatásra vonatkozó kötelezettségei
   Romániának biztosítania kell, hogy a 3. és a 4. cikkben meghatározottak szerint a Bizottságot és a tagállamokat havi rendszerességgel tájékoztatja a sertések sürgősségi vakcinázására vonatkozó terv végrehajtásáról, az alábbiak szerint:
   
               a)
            
            
               a vakcinázott sertések, a felhasznált oltóanyagok-dózisok és a sertések vakcinázásának helyszínéül szolgáló gazdaságok száma;
            
         
               b)
            
            
               a levágott sertések száma és e vágásokat végrehajtó vágóhidak listája;
            
         
               c)
            
            
               a vakcinázás ellenőrzésére elvégzett felügyeleti vizsgálatok száma és jellege, valamint e vizsgálatok eredménye.
            
         7. cikk
   Romániára vonatkozó megfelelési intézkedések
   Románia meghozza és kihirdeti a szükséges intézkedéseket annak érdekében, hogy eleget tegyen e határozatnak. Erről haladéktalanul tájékoztatja a Bizottságot.
   8. cikk
   Alkalmazhatóság
   Ezt a határozatot Bulgária és Románia csatlakozási szerződésétől függően és annak hatálybalépési időpontjától kell alkalmazni.
   Ezt a határozatot kilenc hónapig kell alkalmazni.
   9. cikk
   Címzett
   Ennek a határozatnak a tagállamok a címzettjei.
   
      Kelt Brüsszelben, 2006. november 23-án.
      
         
            a Bizottság részéről
         
         Markos KYPRIANOU
         
         
            a Bizottság tagja
         
      
   
   
      (1)  HL L 316., 2001.12.1., 5. o. A 2003. évi csatlakozási okmánnyal módosított irányelv.
   
      (2)  HL L 314., 2006.11.15., 48. o.
   
      MELLÉKLET
      1.   A klasszikus sertéspestis vaddisznókban való felszámolására irányuló terv területi hatálya:
      Románia teljes területe.
      2.   A vaddisznók klasszikus sertéspestis elleni sürgősségi vakcinázására irányuló terv területi hatálya:
      Románia teljes területe.
      3.   A sertésgazdaságokban tartott sertések klasszikus sertéspestis ellen marker vakcinával történő sürgősségi vakcinázására irányuló terv területi hatálya:
      Románia teljes területe.
      4.   A sertésgazdaságokban tartott sertések klasszikus sertéspestis ellen élő, attenuált konvencionális vakcinával történő sürgősségi vakcinázására irányuló terv területi hatálya:
      Románia teljes területe.